1,2 miljoen handtekeninge ná ‘ligte tronkstraf’ vir verkragterBrock Turner (Januarie 2015) (Foto: Santa Clara County Sheriff’s Office via AP) ŉ Vroueregtegroep het Vrydag ŉ petisie aan die Kommissie op Geregtelike Prestasie oorhandig om ŉ regter te verwyder ná hy ŉ “ligte tronkstraf” opgelê het vir ŉ veroordeelde verkragter. Regter Aaron Persky het Brock Turner, ŉ voormalige Stanford University-atleet, tot ses maande tronkstraf gevonnis. Die regter het aangevoer ŉ langer tronkstraf sal Turner se toekoms benadeel. Die vroueregtegroep, UltraViolet, het 1,2 miljoen handtekeninge ingesamel toe dit na die kommissie se kantoor in San Francisco gestuur is. Die petisie is hoofsaaklik ŉ simboliese gebaar, aangesien dit ongehoord is dat ŉ regter op só manier verwyder sal word. Persky is wyd veroordeel vir sy vonnis wat volgens kritici en aktiviste “heeltemal te lig is”. Turner het die bewustelose vrou seksueel aangerand. Staatsaanklaers het versoek dat Turner minstens tot ses jaar tronkstraf gevonnis moet word. Gevangenes dien gewoonlik net 50% van hul vonnisse uit indien hulle goeie gedrag toon en Turner kan dus moontlik binne drie maande weer vrygelaat word. Hy word in afsondering van ander gevangenes gehou, volgens standaardpraktyk vir hoëprofielgevangenes wat moontlik geteiken kan word.